
讘讘讗 拽诪讗 讟讝 注"讘 - 驻讬专讜砖 砖讟讬讬谞讝诇抓

专' 讗诇注讝专 讗讜诪专: 讗祝 讛谞讞砖, 讜诪砖诪注 砖讙诐 讛讜讗 诪住讻讬诐 砖砖讗专 讛讞讬讜转 诪讜注讚讜转 讛谉, 讗诇讗 砖诪讜住讬祝 注诇讬讛谉 讗转 讛谞讞砖. 讜诪拽砖讬诐: 讜讛讗 讗谞谉 转谞谉 [讜讛专讬 讗谞讜 砖谞讬谞讜] 讘诪砖谞转谞讜: 专' 讗诇注讝专 讗讜诪专 讘讝诪谉 砖讛谉 讘谞讬 转专讘讜转 讗讬谞谉 诪讜注讚讬诐, 讜讛谞讞砖 诪讜注讚 诇注讜诇诐, 讛专讬 砖诇讚注转 专' 讗诇注讝专 砖讗专 讛讞讬讜转 讗讬谞谉 诪讜注讚讜转!


 讜诪转专爪讬诐:  转谞讬 [砖谞讛] 讻讱, 专' 讗诇注讝专 讗讜诪专: 谞讞砖, 讻诇讜诪专, 专拽 讛谞讞砖, 讛讜讗 讛诪讜注讚 诇注讜诇诐.


讗 讜讘拽砖专 诇讗诪讜专 讘诪砖谞转谞讜 讻讬 讛讗专讬 讛专讬讛讜 诪讜注讚 诪转讞讬诇转讜, 讗诪专 砖诪讜讗诇: 讗专讬 讛砖讬讬讱 诇讗讚诐 诪住讜讬讬诐, 砖讛讝讬拽 讘讛讬讜转讜 讘专砖讜转 讛专讘讬诐, 讗诐 讛讬讛 讝讛 讘讗讜驻谉 砖讚专住 讜讗讻诇, 讻诇讜诪专, 砖讛诪诐 转讞讬诇讛 讗转 讛讘讛诪讛 讘诪讻讛, 讜讗讞专 讻讱 谞砖讱 诪诪谞讛 讜讗讻诇讛 鈥� 驻讟讜专 讛讘注诇讬诐. 讗讜诇诐 讗诐 转讞讬诇讛 讟专祝 讗讜转讛 讘砖讬谞讬讜 讜讛专讙讛 讜讗讞专 讻讱 讗讻诇 讗讜转讛 鈥� 讞讬讬讘.


讜诪住讘讬专讬诐: 讗诐 讚专住 讜讗讻诇 鈥� 驻讟讜专, 讻讬讜谉 讚讗讜专讞讬讛 诇诪讬讚专住 [砖讚专讻讜 诇讚专讜住] 讛讜讛 诇讬讛 [讛专讬 讛讜讗] 讻诪讜 讘讛诪讛 砖讗讻诇讛 驻讬专讜转 讜讬专拽讜转, 讚讛讜讛 诇讬讛 [砖讛专讬 讛讜讗] 谞讝拽 砖谉 讘专砖讜转 讛专讘讬诐, 讜驻讟讜专. 讜讗讬诇讜 讟专祝 鈥� 诇讗讜 讗讜专讞讬讛 [诇讗 讚专讻讜] 讛讜讗 讝讛, 讜谞讝拽 讘诇转讬 专讙讬诇 砖注讜砖讛 讘注诇 讞讬讬诐 诪讚注转讜 鈥� 拽专谉 讛讜讗 讜讘专砖讜转 讛专讘讬诐 讞讬讬讘.


 讜砖讜讗诇讬诐:  诇诪讬诪专讗 [讛讗诐 谞讬转谉 诇讜诪专] 诪讻讗谉 砖讟专讬驻讛 诇讗讜 讗讜专讞讬讛 讛讜讗 [讗讬谉 讝讛 讚专讻讜]? 讜讛讻转讬讘 [讜讛专讬 谞讗诪专] "讗专讬讛 讟专祝 讘讚讬 讙专讜转讬讜" (谞讞讜诐 讘, 讬讙), 诪砖诪注 砖讗专讬 讟讜专祝! 讜诪砖讬讘讬诐: 讛讻讜讜谞讛 讛讬讗 讘砖讘讬诇 讙讜专讜转讬讜, 讜讘砖讘讬诇诐 讛讜讗 讛讜专讙 转讞讬诇讛 讜诪讘讬讗 讗转 讛讟专祝. 讜诪拽砖讬诐: 讜讛诇讗 谞讗诪专 "讜诪讞谞拽 诇诇讘讗转讬讜" (谞讞讜诐 讘, 讬讙)! 讜诪住讘讬专讬诐: 讛讻讜讜谞讛 讛讬讗 讙诐 讻谉 讘砖讘讬诇 诇讘讗讜转讬讜 讛讜讗 注讜砖讛 讻谉, 砖讞讜谞拽 讗转 讟专驻讜, 讗讘诇 讗讬谉 讝讛 讚专讻讜 诇注爪诪讜. 讜诪拽砖讬诐: 讜讛诇讗 谞讗诪专 砖诐 "讜讬诪诇讗 讟专祝 讞专讬讜"! 讜诪砖诪注 砖诪讘讬讗 讟专讬驻讛 砖讛专讙 注讘讜专 注爪诪讜! 讜诪砖讬讘讬诐: 讛讻讜讜谞讛 讛讬讗 鈥� 讘砖讘讬诇 讞讜专讬讜, 讻诇讜诪专, 讘砖讘讬诇 讙讜专讬讜 讛谞诪爪讗讬诐 砖诐. 讜诪拽砖讬诐: 讜讛专讬 谞讗诪专 砖诐 "讜诪注谞转讬讜 讟专驻讛", 讻诇讜诪专, 砖诪讘讬讗讜 诇诪注讜谞讜 讟专讬驻讛, 砖讛专讙讛 拽讜讚诐! 讜诪住讘讬专讬诐: 讗祝 讻讗谉 讻讜讜谞转 讛讻转讜讘 讛讬讗 砖讟讜专祝 专拽 讘砖讘讬诇 诪注讜谞讜转讬讜 诇讛讘讬讗 诇讙讜专讬讜.


讜诪拽砖讬诐: 讜讛转谞讬讗 [讜讛专讬 砖谞讜讬讛 讘专讬讬转讗] 讘拽砖专 诇谞讝拽讬 砖谉: 讜讻谉 讞讬讛 砖谞讻谞住讛 诇讞爪专 讛谞讬讝拽, 讗诐 讟专驻讛 讘讛诪讛 讜讗讻诇讛 讘砖专 鈥� 诪砖诇诐 谞讝拽 砖诇诐, 讜诪砖诪注 讗诐 讻谉 砖讚专讻讛 诇讟专讜祝 讜诇讗讻讜诇, 讜诇讻谉 讞讬讬讘 讘转砖诇讜诐 谞讝拽 砖诇诐, 讻讻诇 砖谉!


讜诪砖讬讘讬诐: 讛讻讗 讘诪讗讬 注住拽讬谞谉 [讻讗谉 讘诪讛 讗谞讜 注讜住拽讬诐] 鈥� 讘讗讜驻谉 砖讟专驻讛 讜讛专讙讛 讻讚讬 诇讛谞讬讞 讗转 讛讟专祝 诇讗讞专 诪讻谉, 讜讚讘专 讝讛 讛讜讗 讚专讻讛 砖诇 讞讬讛, 讜诇讻谉 讚讬谞讜 讻讚讬谉 砖谉. 讜诪拽砖讬诐: 讛讗 [讛专讬] "讗讻诇讛" 拽转谞讬 [砖谞讛] 讜诇讗 砖讛谞讬讞讛! 讜诪砖讬讘讬诐: 讘砖谞诪诇讻讛 讜讗讻诇讛, 砖诪转讞讬诇讛 讟专驻讛 讻讚讬 诇讛谞讬讞, 讜讗讞专 讻讱 谞诪诇讻讛 讜讗讻诇讛 诪诪谞讜.


 讜砖讜讗诇讬诐:  诪谞讗 讬讚注讬谞谉 [诪谞讬讬谉 讗谞讜 讬讜讚注讬诐] 砖讗讻谉 谞诪诇讻讛 讛讞讬讛 讜诪砖讜诐 讻讱 讗谞讜 诪讞讬讬讘讬谉 讗转 讘注诇讬讛 讘转砖诇讜诐 讛谞讝拽? 讜注讜讚, 讘讛诇讻讛 讝讜 砖诇 砖诪讜讗诇 谞诪讬 [讙诐 讻谉], 讚诇诪讗 讛讻讬 [砖诪讗 讻讱] 讛讜讗 砖讛讗专讬 讟专祝 注诇 诪谞转 诇讛谞讬讞 讜谞诪诇讱 诇讗讞专 诪讻谉 讜讗讻诇, 讜讗诐 讻谉 诪讚讜注 谞讞讬讬讘讜 讘专砖讜转 讛专讘讬诐 讻讚讬谉 拽专谉?


讗诪专 专讘 谞讞诪谉 讘专 讬爪讞拽: 诇爪讚讚讬谉 拽转谞讬 [砖谞讛]. 讻诇讜诪专, 讗转 讛讘专讬讬转讗 讬砖 诇讛讘讬谉 诇讗 讻讛诪砖讱 讗讞讚, 讗诇讗 讻驻住拽 讛诇讻讛 讛谞讞诇拽 诇砖谞讬 爪讚讚讬诐 砖讜谞讬诐, 讜讻讱 讬砖 诇砖谞讜转: 讘讛诪讛 砖讟专驻讛 诇讛谞讬讞, 讗讜 讚专住讛 讜讗讻诇讛 鈥� 诪砖诇诪转 谞讝拽 砖诇诐.


专讘讬谞讗 讗诪专: 讻讬 拽讗 讗诪专 [讻讗砖专 讗讜诪专] 砖诪讜讗诇 砖讗专讬 砖讟专祝 讗讬谉 讝讜 讚专讻讜, 讛专讬 讝讛 讘讗专讬 转专讘讜转 砖讙讜讚诇 讘讬谉 讘谞讬 讗讚诐, 讜讗诇讬讘讗 [讜注诇 驻讬 砖讬讟转讜] 砖诇 专' 讗诇注讝专, 砖讗诪专 砖讗专讬 讻讝讛 诇讗讜 讗讜专讞讬讛 [讗讬谉 讝讛 讚专讻讜] 诇讟专讜祝.


 讜诪拽砖讬诐:  讗讬 讛讻讬 [讗诐 讻讱] 砖诪讚讜讘专 讘讗专讬 转专讘讜转 砖讗讬谞讜 诪讜注讚 讻诇诇 诇转拽讜祝, 讗诐 讻谉 讗驻讬诇讜 讗诐 讚专住讛 谞诪讬 诇讬讞讬讬讘 [讙诐 讻谉 砖讬转讞讬讬讘] 注诇讬讛 讘专砖讜转 讛专讘讬诐, 砖讛专讬 讗讬谉 讝讜 讚专讻讜, 讜讗讬谉 诇讻讱 讚讬谉 砖谉 讗诇讗 讚讬谉 拽专谉!


讗诇讗 讛住讘专讜 砖诇 专讘讬谞讗 诇讗讜 [诇讗] 注诇 讚讘专讬 砖诪讜讗诇 讗转诪专 [谞讗诪专], 讗诇讗 讗诪转谞讬转讗 [注诇 讛讘专讬讬转讗]. 讜讻讱 讬砖 诇讛讘讬谉: 讻讬 转谞讬 诪转谞讬转讗 [讻讗砖专 砖谞讛 讗转 讛讘专讬讬转讗] 讘讞讬讛 砖谞讻谞住讛 诇讞爪专 讛谞讬讝拽 砖诪砖诇诐 谞讝拽 砖诇诐, 讗讬谉 讝讛 诪砖讜诐 砖讚专讻讛 诇讟专讜祝, 讗诇讗 诪讚讜讘专 讘讗专讬 转专讘讜转, 讜讗诇讬讘讗 [讜诇驻讬 砖讬讟转讜] 砖诇 专' 讗诇注讝专 砖讗诪专: 诇讗讜 讗讜专讞讬讛 [讗讬谉 讝讛 讚专讻讜].


讜诪拽砖讬诐: 讗讬 讛讻讬 [讗诐 讻讱] 砖讗讬谉 讝讛 讚专讻讜, 专拽 讞爪讬 谞讝拽 讘注讬 诇砖诇讜诪讬 [讬爪讟专讱 诇砖诇诐] 讻讚讬谉 拽专谉, 讜诇讗 谞讝拽 砖诇诐! 讜诪砖讬讘讬诐: 诪讚讜讘专 讻讗谉 讘讘注诇 讞讬讬诐 讚讗讬讬注讚 [砖谞注砖讛 诪讜注讚] 诇讻讱.


 讜砖讜讗诇讬诐:  讗讬 讛讻讬, 诪讗讬 讛讗讬 讚拽转谞讬 诇讛 [讗诐 讻讱, 诪讛 讝讛 砖砖谞讛 讗讜转讛, 讗转 讛讛诇讻讛 讛讝讜] 讙讘讬 [讗爪诇] 转讜诇讚讛 砖诇 砖谉 砖讛讬讗 诪讜注讚转 诇注讜诇诐? 砖讛专讬 诇驻讬 讛住讘专 讝讛 讙讘讬 [讗爪诇] 转讜诇讚讛 砖诇 拽专谉 讘注讬 诇诪讬转谞讬讬讛 [爪专讬讱 讛讬讛 诇砖谞讜转 讗讜转讛]! 讜诪注讬专讬诐: 讗讻谉, 拽砖讬讗 [拽砖讛] 讛讚讘专 诇驻讬 驻讬专讜砖 讝讛.


讘 诪砖谞讛 诪讛 讘讬谉 转砖诇讜诪讬 谞讝拽讬 砖讜专 转诐 诇转砖诇讜诐 谞讝拽讬 诪讜注讚?


鈥� 讗诇讗 砖讛转诐 诪砖诇诐 讞爪讬 谞讝拽 诪讙讜驻讜 砖诇 讛砖讜专, 讜讗讬诇讜 讛诪讜注讚 诪砖诇诐 谞讝拽 砖诇诐 诪谉 讛注诇讬讬讛, 诪谞讻住讬讜 砖诇 讘注诇 讛砖讜专.


讙 讙诪专讗 讜诪讘专专讬诐 讗转 讛诪砖谞讛: 诪讗讬 [诪讛 驻讬专讜砖] "注诇讬讬讛"? 讗诪专 专' 讗诇注讝专: 讛讻讜讜谞讛 讛讬讗 讘诪注讜诇讛 砖讘谞讻住讬讜, 讻诇讜诪专, 诪砖诇诐 诪谉 讛注讬讚讬转 砖讘谞讻住讬讜.


讜讻谉 讛讜讗 讗讜诪专: "讜讬砖讻讘 讬讞讝拽讬讛讜 注诐 讗讘转讬讜 讜讬拽讘专讛讜 讘诪注诇讛 拽讘专讬 讘谞讬 讚讜讬讚" (讚讘专讬 讛讬诪讬诐 讘 诇讘, 诇讙), 讜讗诪专 专' 讗诇注讝专: 诪讛 驻讬专讜砖 "讘诪注诇讛" 鈥� 讗爪诇 诪注讜诇讬诐 砖讘诪砖驻讞讛, 讜诪讗谉 谞讬谞讛讜 [讜诪讬 讛诐] 鈥� 讚讜讚 讜砖诇诪讛.


讻讬讜谉 砖讛讝讻专谞讜 讚讘专讬诐 讗诇讛 讘讬讞住 诇拽讘专讬 讘谞讬 讚讜讚, 诪讘讬讗讬诐 驻住讜拽 讚讜诪讛 诇讜, 砖谞讗诪专 讘拽讘讜专转 讛诪诇讱 讗住讗: "讜讬拽讘专讛讜 讘拽讘专转讬讜 讗砖专 讻专讛 诇讜 讘注讬专 讚讜讬讚 讜讬砖讻讬讘讛讜 讘诪砖讻讘 讗砖专 诪诇讗 讘砖诪讬诐 讜讝谞讬诐" (讚讘专讬 讛讬诪讬诐 讘 讟讝, 讬讚), 诪讗讬 [诪讛 驻讬专讜砖] "讘砖诪讬诐 讜讝谞讬诐"? 专' 讗诇注讝专 讗诪专: 讻讜讜谞转讜 讝讬谞讬 讝讬谞讬 [诪讬谞讬诐 诪讬谞讬诐], 住讜讙讬诐 砖讜谞讬诐 砖诇 讘砖诪讬诐, 专' 砖诪讜讗诇 讘专 谞讞诪谞讬 讗诪专: 讻讜讜谞转讜 讘砖诪讬诐 讻讗诇讛 砖讻诇 讛诪专讬讞 讘讛谉 讘讗 诇讬讚讬 讝讬诪讛 (讝谞讜转), 讜诇讻谉 谞拽专讗讬诐 "讝谞讬诐". 讻讬讜谉 砖讛讜讝讻专讛 诪讞诇讜拽转 讘讬谉 专' 讗诇注讝专 讜专' 砖诪讜讗诇 讘专 谞讞诪谞讬 讘驻讬专讜砖 讛诪拽专讗讜转, 诪讘讬讗讬诐 注讜讚 诪讞诇讜拽转 讚讜诪讛 讘讬谞讬讛诐.


 谞讗诪专 讘讚讘专讬 讬专诪讬讛 讛谞讘讬讗, 讻讗砖专 讘讬拽砖 诪讛' 诇注谞讜砖 讗转 专讜讚驻讬讜 "讻讬 讻专讜 砖讜讞讛 诇诇讻讚谞讬 讜驻讞讬诐 讟诪谞讜 诇专讙诇讬" (讬专诪讬讛 讬讞, 讻讘), 讜谞讞诇拽讜 诪讛讜 注谞讬讬谞讛 砖诇 诪诇讻讜讚转 讝讜, 专' 讗诇注讝专 讗诪专: 讻讜讜谞转讜 砖讞砖讚讜讛讜 诪讝讜谞讛, 专' 砖诪讜讗诇 讘专 谞讞诪谞讬 讗诪专: 砖讞砖讚讜讛讜 诪讗砖转 讗讬砖.


讜砖讜讗诇讬诐: 讘砖诇诪讗 诇诪讗谉 讚讗诪专 [谞谞讬讞 诇讚注转 诪讬 砖讗讜诪专] 砖讞砖讚讜讛讜 诪讝讜谞讛 鈥� 讛讬讬谞讜 讚讻转讬讘 [讝讛讜 砖谞讗诪专] "讻讬 砖讜讞讛 注诪拽讛 讝讜谞讛" (诪砖诇讬 讻讙, 讻讝) 砖讻谉 "砖讜讞讛" 讛讜讗 讻讬谞讜讬 诇讝讜谞讛. 讗诇讗 诇诪讗谉 讚讗诪专 [诇讚注转 诪讬 砖讗讜诪专] 砖讞砖讚讜讛讜 诪讗砖转 讗讬砖, 诪讗讬 [诪讛 诇砖讜谉] "砖讜讞讛" 砖谞讗诪专讛 讻讗谉? 讜诪砖讬讘讬诐: 讗讟讜 [讜讻讬] 讗砖转 讗讬砖 讛诪讝谞讛 注诐 讝专 诪讬 谞驻拽讗 [讛讗诐 讛讬讗 讬讜爪讗转] 诪讻诇诇 讝讜谞讛?


讜砖讜讗诇讬诐 诪爪讚 讗讞专: 讘砖诇诪讗 诇诪讗谉 讚讗诪专 [谞谞讬讞 诇讚注转 诪讬 砖讗讜诪专] 砖讞砖讚讜讛讜 诪讗砖转 讗讬砖 鈥� 讛讬讬谞讜 讚讻转讬讘 [讝讛讜 砖谞讗诪专] "讜讗转讛 讛' 讬讚注转 讗转 讻诇 注爪转诐 注诇讬 诇诪讜转" (讬专诪讬讛 讬讞, 讻讙), 讻诇讜诪专, 砖讝诪诪讜 注诇讬讜 讚讘专讬诐 砖讞讬讬讘讬诐 注诇讬讛诐 诪讬转讛, 砖讛讞砖讬讚讜讛讜 砖讘讗 注诇 讗砖转 讗讬砖, 讜注讜谞砖讜 砖诇 讝讛 诪讬转讛. 讗诇讗 诇诪讗谉 讚讗诪专 [诇讚注转 诪讬 砖讗讜诪专] 砖讞砖讚讜讛讜 诪讝讜谞讛 鈥� 诪讗讬 [诪讛 驻讬专讜砖] "诇诪讜转"? 讛诇讗 注诇 讝讜谞讛 讗讬谉 讞讬讬讘讬诐 注讜谞砖 诪讬转讛! 讜诪砖讬讘讬诐: 讛讻讜讜谞讛 讛讬讗 讻驻砖讜讟讜 砖讛砖诇讬讻讜讛讜 诇讘讗专 讟讬讟.


讚专砖 专讘讗: 诪讗讬 讚讻转讬讘 [诪讛讜 砖谞讗诪专] 讘讗讜转讜 注谞讬谉 "讜讬讛讬讜 诪讻砖诇讬诐 诇驻谞讬讱 讘注转 讗驻讱 注砖讛 讘讛诐" (讬专诪讬讛 讬讞, 讻讙)? 鈥� 讻讜讜谞转讜: 讗诪专 讬专诪讬讛 诇驻谞讬 讛拽讚讜砖 讘专讜讱 讛讜讗: 专讘讜谞讜 砖诇 注讜诇诐, 讗驻讬诇讜 讘砖注讛 砖注讜砖讬谉 爪讚拽讛 鈥� 讛讻砖讬诇诐 讘讘谞讬 讗讚诐 砖讗讬谞谉 诪讛讜讙谞讬诐 砖讛诐 专诪讗讬诐 讜讗讬谞诐 爪专讬讻讬诐 诇爪讚拽讛, 讻讚讬 砖诇讗 讬拽讘诇讜 注诇讬讛谉 砖讻专 注诇 讛爪讚拽讛 砖注砖讜, 砖讬转讘专专 砖讗祝 诪爪讜讜转 爪讚拽讛 诇讗 讛讬转讛 讘讻讱. 讜砖讜讘 诇注谞讬谉 拽讘讜专转讜 砖诇 讛诪诇讱 讞讝拽讬讛讜.


 谞讗诪专 讘注谞讬谉 讝讛 "讜讻讘讜讚 注砖讜 诇讜 讘诪讜转讜" (讚讘专讬 讛讬诪讬诐 讘 诇讘, 诇讙) 鈥� 诪诇诪讚 砖讛讜砖讬讘讜 讬砖讬讘讛 注诇 拽讘专讜 砖讬注住拽讜 砖诐 讘转讜专讛 诇讻讘讜讚讜.


驻诇讬讙讬 讘讛 [谞讞诇拽讜 讘讻讱] 专' 谞转谉 讜专讘谞谉 [讞讻诪讬诐] 讻讬爪讚 讛讬讛 讛讚讘专, 讞讚 [讗讞讚 诪讛诐] 讗诪专: 砖诇砖讛 讬诪讬诐 讬砖讘讜,

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

